Andrew Hammond
Andrew Robert Hammond (sündinud 11. veebruaril 1988 White Rockis, Briti Columbias) on Kanada jäähokimängija, kes mängib väravavahina NHL-i klubis New Jersey Devils. Aastatel 2007–2009 mängis Hammond noorteliigas British Columbia Hockey League ja 2009–2013 Bowling Green State University jäähokimeeskonnas. 2013. aasta märtsis sõlmis ta lepingu NHL-i klubiga Ottawa Senators. Hooajal 2013–14 mängis ta põhiliselt American Hockey League'is (AHL) Ottawa Senatorsi tütarklubis Binghamton Senators. NHL-is debüteeris ta 27. veebruaril 2014 mängus Detroit Red Wingsi vastu, sekkudes mängu teisel perioodil Robin Lehneri asemele. Binghamton Senatorsis mängis ta ka hooaja 2014–15 esimeses pooles. Esimest korda kuulus ta NHL-is algkoosseisu 18. veebruaril 2015 mängus Montreal Canadiensi vastu; mäng lõppes Senatorsiga 4:2 võiduga. Esimese nullimängu sai Hammond kirja 25. veebruaril Anaheim Ducksi vastu. Alates oma esimesest mängus algkooseisus ei kaotanud Hammond normaalajal 15 mängu järjest, kus ta algkoosseisu kuulus. Pärast võitu Carolina Hurricanesi üle 17. märtsil sai Hammond alles teiseks väravavahiks NHL-i ajaloos, kes ei lasknud 12 esimeses algkooseisust alustatud mängus endale lüüa üle kahe värava mängu kohta (enne teda oli seda suutnud vaid Frank Brimsek hooajal 1938/39). Hooaja 2014–15 põhiturniiri 24 mänguga kogus Hammond koguni 20 võitu (tõrjeprotsent 94,1%, keskmiselt 1,79 väravat mängus). Suuresti tänu tema võiduseeriale õnnestus Senatorsil sel hooajal väljalangemismängudele jõuda. Seal Hammond enam sama edukalt ei jätkanud ning esimeses voorus kaotati Canadiensile mängudega 2:4. Hooajal 2015–16 jäi Hammondi arvele 24 mänguga vaid seitse võitu. Pärast seda oli kahel hooajal kimpus vigastuste ja tuhmunud mänguvormiga. Hooajal 2016–17 osales ta NHL-is vaid kuues mängus. 2017. aasta novembris omandas Hammondi mängijaõigused Colorado Avalanche, kuid ta jäi veel mõneks ajaks laenule Belleville Senatorsi. Hooaja 2017–18 lõpus sai Hammond Avalanche'i meeskonnas kirja kokku neli mängu, neist kolm väljalangemismängudes. 2018. aasta juulis sõlmis ta üheaastase lepingu Minnesota Wildiga. Hooajal 2018–19 sai ta mänguaega vaid AHL-is Minnesota Wildi tütarklubis Iowa Wild. 2019. aasta juulis sõlmis ta üheaastase lepingu Buffalo Sabresiga. Hooajal 2019–29 sai ta jällegi mänguaega ainult AHL-is, mängides Sabresi tütarklubis Rochester Americans. 2020. aasta detsembris sõlmis ta taas lepingu Minnesota Wildiga. Hooajal 2020–21 ei saanud Hammond kirja ühtegi mängu. Hooaja 2021–22 alguses asus ta mängima Iowa Wildis. 2022. aasta veebruaris kaubeldi Hammond Brandon Baddocki vastu Canadiensile. 20. veebruaril 2022 kuulus Hammond mängus New York Islandersi vastu pärast ligi nelja aastat NHL-is taas algkoosseisu. Canadiens võitis karistuslöökide järel 3:2 ning see oli Hammondi esimeseks võiduks NHL-is pärast 2016. aasta aprilli. Pärast seda osales ta Canadiensi meeskonnas veel neljas mängus, kuni sai 3. märtsil mängus Calgary Flamesi vastu vigastada. 21. märtsil 2022 kaubeldi Hammond Canadiensist New Jersey Devilsi. Seal mängis ta kuni hooaja lõpuni. 2022. aasta septembris sõlmis ta üheaastase lepingu KHL-i klubiga Tšeljabinski Traktor, kuid ta otsustas oma lepingu lõpetada juba pärast kahte mängu. Sportlaskarjääri lõpetamisest teatas ta 2022. aasta detsembris.